Nuwe munte van 5 ons en 1 kg nou beskikbaarGoue muntstuk van 1 kg (Foto: SA Munt) Die Suid-Afrikaanse Munt, ŉ volle filiaal van die Suid-Afrikaanse Reserwebank, het die ontwikkeling en vervaardiging van sy eerste grootformaat muntreeks afgehandel. Die Groot Vyf-reeks II-aanbod word hierdeur verder uitgebrei. Die Munt het Maandag die Olifant 5-ons en 1 kg-muntstukke bekendgestel in fyn silwer en 24 karaat goud. Die 1 kg-munte is die eerste van sy soort in Afrika en die eerste muntstukke van dié grootte wat deur ŉ munt op die vasteland vervaardig word. Die 5-ons goue muntstuk maak weer ŉ verskyning ná die eerste een in 2017 vrygestel is om 50 jaar van die Krugerrand in 2017 te herdenk, en weer in 2022 om 55 jaar van die ikoniese muntstuk te vier. “Alhoewel die Munt al dekades lank muntstukke in ons en breukdeelgroottes vervaardig, het ons nog slegs grootdeursnee-muntstukke aangepak as ŉ eenmalige spesiale uitgawe vir spesifieke herdenkings,” sê Honey Mamabolo, besturende direkteur van die SA Munt. “Ons het nou by vooraanstaande munte in die wêreld aangesluit om dié mooi en uiters seldsame produkte by te voeg as ŉ permanente deel van ons portefeulje.” Die groot formate volg dieselfde volgorde van vrystelling as die oorspronklike Groot Vyf-reeks, met die olifant-ontwerp eerste, gevolg deur die leeu, renoster, luiperd en uiteindelik buffel. Die nuwe muntstuk het dieselfde ontwerp as die bestaande munte van een ons en ŉ kwart ons. Die groter deursnee verhoog en vergroot die illustrasies wat die plaaslike kunstenaar Kotie Geldenhuys op versoek gelewer het. “Die grootte van die muntstukke beteken dat dit indrukwekkende kunsvoorwerpe is en dui ook op die gebruik van ŉ omvattende hoeveelheid edelmetaal. Met die 5 ons-goud op 50 mm in deursnee, die 5 ons-silwer op 64 mm, die 1 kg-goud op 90 mm en 1 kg-silwer op 100 mm is die detail, waarde en eksklusiwiteit van die muntstukke baie aantreklik vir plaaslike en internasionale versamelaars,” voeg Mamabolo by. “Die groot deursnee van dié munte stel ons ook in staat om ŉ baie beter ervaring te skep tussen kunstenaar en versamelaar, omdat baie meer detail moontlik is as op die kleiner muntstukke. Dit is werklik iets om te aanskou en ŉ aanbod waarop ons baie trots is by die Suid-Afrikaanse Munt.” Vir meer inligting en hoe om dié mooi muntstukke aan te skaf, besoek www.samint.co.za